title: 83/516/EEZ: Odluka Vijeća 83/516/EEZ od 17. listopada 1983. o zadaćama Europskog socijalnog fonda

text:
               05/Sv. 2

               HR

               Službeni list Europske unije

               3

         31983D0516

               L 289/38

               SLUŽBENI LIST EUROPSKE UNIJE

         ODLUKA VIJEĆA 83/516/EEZ
   od 17. listopada 1983.
   o zadaćama Europskog socijalnog fonda
   (83/516/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno članak 126.,
   uzimajući u obzir nacrt koji je podnijela Komisija (1),
   uzimajući u obzir mišljenje Skupštine (2),
   uzimajući u obzir mišljenje Gospodarskog i socijalnog odbora (3),
   budući da je Odluka Vijeća 71/66/EEZ od 1. veljače 1971. o reformi Europskog socijalnog fonda (4), kako je izmijenjena Odlukom 77/801/EEZ (5), sukladno mišljenju Komisije na temelju članka 126. Ugovora, predmet revizije prema odredbi članka 11. ove Odluke; budući da bi bilo primjereno zamijeniti je novom Odlukom Vijeća o uspostavi pravila Fonda;
   budući da je zadaća Fonda da sudjeluje posebno u financiranju strukovnog obrazovanja, promicanju zapošljavanja i geografske mobilnosti;
   budući da Fond mora postati aktivniji instrument u poticanju politike zapošljavanja; da bi se to postiglo, treba proširiti krug osoba koje imaju pravo na pomoć, tako da se posebno poveća mogućnost pružanja pomoći osobama koje rade kao instruktori, stručni voditelji ili stručnjaci za zapošljavanje te posrednici za razvoj;
   budući da Fond mora uložiti posebne napore u razvijanju zapošljavanja, posebno u malim i srednjim poduzećima, s ciljem modernizacije poslovnog upravljanja ili proizvodnje ili primjene novih tehnologija;
   budući da Fond kao instrument politike zapošljavanja, vodeći računa o načelu solidarnosti Zajednice, mora čim djelotvornije i konzistentnije pridonositi rješavanju najozbiljnijih problema, a posebno u borbi protiv nezaposlenosti, uključujući nedovoljnu strukturnu zaposlenost i poticanje zapošljavanja među najugroženijim skupinama;
   budući da s tim u vezi i ne dovodeći u pitanje pomoć koju stalno moraju primati kategorije osoba koje su posebno ranjive na tržištu rada (posebno žene, invalidi i migranti), značajan dio sredstava Fonda mora se primjereno rasporediti u korist zapošljavanja mladih, posebno onih koji imaju slabe mogućnosti za zapošljavanje, ili koji su dugotrajno nezaposleni;
   budući da je u svjetlu iskustva poželjno da postupci za dodjelu pomoći Fonda postanu fleksibilniji i jednostavniji, posebno u određivanju jedinstvenih stopa;
   budući da je Komisija odgovorna za izradu smjernica za upravljanje Fondom kako bi se osigurala djelotvornija koncentracija na programe u skladu s prioritetima Zajednice i s povezanim operativnim programima na području zapošljavanja ili strukovnog obrazovanja;
   budući da će biti potrebno preispitati ovu Odluku u određenom roku,
   ODLUČILO JE:
   Članak 1.
   1.   Fond će pomoći u provedbi zacrtane politike za osposobljavanje radne snage potrebnim vještinama za stabilno zapošljavanje i za stvaranje mogućnosti zapošljavanja. To posebno pridonosi socijalno-strukovnom integriranju mladih ljudi i radnika koji su u nepovoljnijem položaju, prilagodbi radne snage razvojima tržišta rada, tehnološkoj promjeni i smanjenju regionalnih neravnoteža na tržištu rada.
   2.   Fond sudjeluje u financiranju programa o:

               (a)

               strukovnom obrazovanju i usmjeravanju;

               (b)

               odabiru kadrova i subvenciji plaća;

               (c)

               reintegraciji i socijalno-strukovnoj integraciji u vezi s prostornom pokretljivošću;

               (d)

               uslugama i tehničkim savjetima u vezi s otvaranjem radnih mjesta.

         Članak 2.
   1.   Potpora Fonda dodijelit će se za programe koje su provela javnopravna i privatnopravna tijela.
   2.   Mjerodavne države članice jamčit će uspješan završetak programa. Ipak, ova se odredba ne primjenjuje na aktivnosti za koje potpora Fonda pokriva cjelokupan priznati trošak.
   Članak 3.
   1.   Potpora Fonda može se dodijeliti aktivnostima u okviru politika tržišta rada država članica. Te aktivnosti posebno uključuju one koji su namijenjene povećanju mogućnosti zapošljavanja mladih osoba, posebice s mjerama stručne izobrazbe nakon završenog obvezatnog školovanja.
   2.   Potpora Fonda može se također dodijeliti za posebne aktivnosti s ciljem:

               —

               poticanja provedbe inovacijskih projekata, u pravilu u okviru akcijskog programa koji donosi Vijeće, ili

               —

               kontrole djelotvornosti projekata za koje je dodijeljena potpora Fonda i olakšavanja razmjene iskustava.

         Članak 4.
   1.   Potpora Fonda može se ponajprije dodijeliti za poticanje zapošljavanja osoba mlađih od 25 godina, naročito onih čiji su izgledi za zapošljavanje naročito slabi, posebno zbog nedostatka stručnog ili neodgovarajućeg usavršavanja i koji su dugotrajno nezaposleni.
   2.   Potpora Fonda može se također dodijeliti za promicanje zapošljavanja osoba starijih od 25 godina:

               (a)

               nezaposlenim osobama, osobama kojima prijeti nezaposlenost ili koje su nedovoljno zaposlene, i posebno dugotrajno nezaposlenim osobama;

               (b)

               ženama koje se žele vratiti na posao;

               (c)

               osobama s invaliditetom koje mogu raditi na otvorenom tržištu rada;

               (d)

               radnicima migrantima koji se kreću ili su se kretali unutar Zajednice, ili su se s članovima obitelji nastanili u Zajednici radi preuzimanja posla;

               (e)

               osobama koje su zaposlene posebno u malim i srednjim poduzećima i koje se trebaju prekvalificirati s ciljem uvođenja nove tehnologije ili poboljšanja tehnika upravljanja tim poduzećima.

         3.   Potpora Fonda može se također dodijeliti osobama koje rade kao instruktori, stručni voditelji ili stručnjaci za zapošljavanje ili posrednici za razvoj.
   Članak 5.
   1.   Ne dovodeći u pitanje sljedeće stavke, potpora Fonda dodjeljuje se u iznosu od 50 % priznatih troškova, što ipak ne prelazi iznos financijskog doprinosa tijela javne vlasti predmetnih država članica.
   2.   U slučaju aktivnosti za poticanje zapošljavanja u regijama s posebno ozbiljnim i dugotrajnim nerazmjerom zapošljavanja, a ove regije određuje Vijeće kvalificiranom većinom na prijedlog Komisije, sredstva za pomoć uvećavaju se za 10 %.
   3.   U slučaju aktivnosti iz članka 3. stavka 2., cilj kojih je kontrola učinkovitosti projekata za koje je dodijeljena potpora Fonda i koji su obavljeni na poticaj Komisije, potpora obuhvaća sve ukupno priznate troškove.
   4.   Za vrste troškova koje na prijedlog Komisije odredi Vijeće kvalificiranom većinom, potpora Fonda dodjeljuje se na temelju jedinstvene stope.
   5.   Potpora Fonda ne može rezultirati prekomjernim financiranjem priznatih troškova.
   Članak 6.
   1.   U skladu s ovom Odlukom, Komisija prije 1. svibnja svake godine i tijekom tri sljedeće financijske godine te vodeći računa o potrebi poticanja skladnog razvoja Zajednice, donosi smjernice o upravljanju Fondom za određivanje aktivnosti koje odražavaju prioritete Zajednice koje je odredilo Vijeće, a posebno programe aktivnosti na području zapošljavanja i strukovnog osposobljavanja.
   2.   Komisija dostavlja Europskom parlamentu i Vijeću smjernice sastavljene uz usku razmjenu mišljenja s državama članicama, uzimajući u obzir sva eksplicitna gledišta Europskog parlamenta, i objavljuje ih u Službenom listu Europskih zajednica.
   Članak 7.
   1.   Sredstva predviđena za potporu Fonda za sve vrste aktivnosti namijenjenih mladim osobama, navedene u članku 4. stavku 1., ne smiju godišnje iznositi manje od 75 % cjelokupno raspoloživih kredita.
   2.   Sredstva predviđena za potporu Fonda za posebne aktivnosti navedene u članku 3. stavku 2. ne smiju godišnje iznositi više od 5 % cjelokupno raspoloživih namjenskih sredstava.
   3.   Od sveukupno raspoloživih namjenskih sredstava za aktivnosti iz članka 3. stavka 1., 40 % je raspoloživo za odobrene aktivnosti koje su u skladu sa smjernicama za upravljanje Fondom i usmjerene na poticanje zapošljavanja na Grenlandu, u Grčkoj, francuskim prekomorskim departmanima, Irskoj, Južnoj Italiji i Sjevernoj Irskoj. Preostala namjenska sredstva usmjeravaju se na projekte u vezi sa zapošljavanjem u drugim područjima s visokom i dugotrajnom nezaposlenošću i/ili industrijskim i sektorskim restrukturiranjem.
   Članak 8.
   Potpora predviđena u članku 125. Ugovora više se ne dodjeljuje.
   Članak 9.
   1.   Ova Odluka stupa na snagu sljedećeg dana od dana objave u Službenom listu Europskih zajednica.
   2.   Ovim se stavlja izvan snage Odluka 71/66/EEZ. Međutim, ova Odluka i odluke donesene sukladno njezinom članku 4. i dalje se primjenjuju na aktivnosti za koje su prijave podnesene prije 1. listopada 1983.
   3.   Komisija će prije 1. prosinca 1983. prvi put donijeti smjernice za upravljanje Fondom.
   Članak 10.
   Vijeće će revidirati ovu Odluku najkasnije do 31. prosinca 1988. Ova će se Odluka prema potrebi izmijeniti u svjetlu novog mišljenja Komisije.

      Sastavljeno u Luxembourgu 17. listopada 1983.

            Za Vijeće

            Predsjednik

         G. VARFIS

      (1)  SL C 308, 25.11.1982., str. 4.

      (2)  SL C 161, 20.6.1983., str. 51.

      (3)  SL C 124, 9.5.1983., str. 4.

      (4)  SL L 28, 4.2.1971., str. 15.

      (5)  SL L 337, 27.12.1977., str. 8.
   PRILOG
   IZJAVE KOJE SE UNOSE U ZAPISNIK

      Izjava o članku 3. stavku 2.

      „Komisija navodi da će kao i do sada nastaviti poticati mjere za reorganizaciju i skraćenje radnog vremena, što se također može uključiti u aktivnosti predviđene člankom 3. stavkom 2.
      Komisija će preispitati mogućnost uporabe članka 3. stavka 2. radi održavanja zarada radnika koji su pogođeni restrukturiranjem i izmjenom djelatnosti, i o tome će podnijeti izvješće na sljedećem sastanku Vijeća.”

      Izjava Vijeća u prvoj alineji članka 3. stavka 2.

      „Projekti koji proizlaze iz rezolucija Vijeća po pitanjima unutar djelokruga Fonda mogu koristiti potporu Fonda samo ako su u skladu s kriterijima prava na pomoć koji su određeni pravilima koja upravljaju zadacima i aktivnostima Fonda.”

      Izjava o članku 4.

      „Uzimajući u obzir da je broj državljana trećih zemalja koji koriste potporu Fonda relativno malen, Komisija naglašava da se zemlje koje prihvaćaju radnike migrante trebaju značajno potruditi da ih integriraju.”

      Izjava o članku 4. stavku 3.

      „Komisija navodi da će se potpora Fonda, koja je ograničena na osposobljavanje stručnjaka za zapošljavanje i isključuje svaki doprinos za naknadu javnih zastupnika, dodijeliti ako bude potrebno poboljšati funkcioniranje upravljanja tržištem rada.”

      Izjava o članku 5. stavku 1.

      „Vijeće navodi da tijela ustanovljena kao profitne organizacije moraju snositi barem 10 % priznatih troškova za aktivnosti za koje dobivaju potporu Fonda. Usklađenost s ovim načelom mora se provjeriti po završnom plaćanju.”

      Izjava o članku 6.

      „Vijeće i Komisija navode da osobitu pažnju treba obratiti aktivnostima za promicanje zapošljavanja u područjima s izuzetno visokom stopom nezaposlenosti u usporedbi s nacionalnim prosjekom.”

      Izjava o članku 7.

      „Vijeće poziva Komisiju da nastavi s istraživanjima s ciljem postizanja pouzdanih statističkih mehanizama, vodeći računa, inter alia, o kriteriju BDP-a po stanovniku, i da o tom predmetu podnese odgovarajuće prijedloge prije 1. srpnja 1984., kako bi Vijeće moglo djelovati prije 31. prosinca 1984.”

      „Komisija izjavljuje kako smatra da su namjenska sredstva iz ovog članka obveza izdvajanja.”


title: Odluka Vijeća (EU) 2016/269 od 12. veljače 2016. o sklapanju, u ime Europske unije, Sporazuma između Europske unije i Zajednice Dominike o izuzeću od obveze posjedovanja vize za kratkotrajni boravak

text:
               27.2.2016

               HR

               Službeni list Europske unije

               L 52/5

         ODLUKA VIJEĆA (EU) 2016/269
   od 12. veljače 2016.
   o sklapanju, u ime Europske unije, Sporazuma između Europske unije i Zajednice Dominike o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 6. drugim podstavkom točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Komisija je u ime Europske unije u pregovorima dogovorila sporazum sa Zajednicom Dominike o izuzeću od obveze posjedovanja vize za kratkotrajni boravak („Sporazum”).

               (2)

               U skladu s Odlukom Vijeća (EU) 2015/1032 (2), Sporazum je potpisan i privremeno se primjenjuje od 28. svibnja 2015.

               (3)

               Sporazumom se osniva Zajednički odbor stručnjaka za upravljanje Sporazumom. Uniju u tom Zajedničkom odboru treba predstavljati Komisija, kojoj bi trebali pomagati predstavnici država članica.

               (4)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Zajednice Dominike o izuzeću od obveze posjedovanja vize za kratkotrajni boravak odobrava se u ime Unije.
   Članak 2.
   Predsjednik Vijeća u ime Unije šalje obavijest predviđenu u članku 8. stavku 1. Sporazuma (5).
   Članak 3.
   Komisija, uz pomoć predstavnika država članica, predstavlja Uniju u Zajedničkom odboru stručnjaka koji je osnovan na temelju članka 6. Sporazuma.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 12. veljače 2016.

            Za Vijeće

            Predsjednik

         J.R.V.A. DIJSSELBLOEM

      (1)  Suglasnost dana 15. prosinca 2015. (još nije objavljeno u Službenom listu).

      (2)  Odluka Vijeća (EU) 2015/1032 od 7. svibnja 2015. o potpisivanju, u ime Europske unije, i privremenoj primjeni Sporazuma između Europske unije i Zajednice Dominike o izuzeću od obveze posjedovanja vize za kratkotrajni boravak (SL L 173, 3.7.2015., str. 19.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: 2011/824/EU: Odluka Vijeća od 20. listopada 2011. o sklapanju Sporazuma u obliku razmjene pisama između Europske unije, s jedne strane, i Palestinske uprave Zapadne obale i Pojasa Gaze, s druge strane, o daljnjoj liberalizaciji poljoprivrednih proizvoda, prerađenih poljoprivrednih proizvoda, ribe i proizvoda ribarstva, i o izmjeni Privremenog euro-mediteranskog sporazuma o pridruživanju koji se odnosi na trgovinu i suradnju između Europske zajednice, s jedne strane, i Palestinske oslobodilačke organizacije (PLO) u ime Palestinske uprave Zapadne obale i Pojasa Gaze, s druge strane

text:
               11/Sv. 123

               HR

               Službeni list Europske unije

               211

         32011D0824

               L 328/2

               SLUŽBENI LIST EUROPSKE UNIJE

         ODLUKA VIJEĆA
   od 20. listopada 2011.
   o sklapanju Sporazuma u obliku razmjene pisama između Europske unije, s jedne strane, i Palestinske uprave Zapadne obale i Pojasa Gaze, s druge strane, o daljnjoj liberalizaciji poljoprivrednih proizvoda, prerađenih poljoprivrednih proizvoda, ribe i proizvoda ribarstva, i o izmjeni Privremenog euro-mediteranskog sporazuma o pridruživanju koji se odnosi na trgovinu i suradnju između Europske zajednice, s jedne strane, i Palestinske oslobodilačke organizacije (PLO) u ime Palestinske uprave Zapadne obale i Pojasa Gaze, s druge strane
   (2011/824/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi člankom 218. stavkom 6. točkom (a).,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Odnos između Unije i Palestinske uprave Zapadne obale i Pojasa Gaze („Palestinska uprava”) temelji se na Privremenom euro-mediteranskom sporazumu o trgovini i suradnji između Europske zajednice, s jedne strane, i Palestinske oslobodilačke organizacije (PLO) u ime Palestinske uprave Zapadne obale i Pojasa Gaze, s druge strane (2) („Privremeni sporazum”) koji je bio potpisan u veljači 1997. i čije su trgovinske odredbe stupile na snagu 1. srpnja 1997. Njegov je osnovni cilj promicanje trgovine, ulaganja i skladnih gospodarskih odnosa između stranaka čime se jača njihov održivi gospodarski razvoj.

               (2)

               Privremeni sporazum predviđa bescarinski pristup palestinskih industrijskih proizvoda tržištima Unije i postupno ukidanje carina za izvozne proizvode Unije na okupiranim palestinskim područjima u roku 5 godina. Mogućnost dodjeljivanja dodatnih trgovinskih povlastica Palestinskoj upravi predviđa se Privremenim sporazumom. Članak 12. Privremenog sporazuma omogućuje Zajednici i Palestinskoj upravi da postupno uspostave liberalizaciju poljoprivrednih proizvoda i proizvoda ribarstva od interesa za obje strane. Članak 14. stavak 2. Privremenog sporazuma predviđa da Zajednica i Palestinska uprava provjeravaju, unutar Zajedničkog odbora, mogućnost uzajamne dodjele koncesija.

               (3)

               Akcijski plan Europske politike susjedstva („Akcijski plan EPS-a”) za Palestinsku upravu koji je bio odobren u svibnju 2005. i naknadno produžen, također sadrži odredbe o postupnoj liberalizaciji trgovine poljoprivrednih proizvoda i proizvoda ribarstva.

               (4)

               Euro-mediteranski plan za poljoprivredu (Plan Rabat) kojeg su donijeli ministri vanjskih poslova euro-mediteranskih država 28. studenoga 2005. predviđa da je visok stupanj liberalizacije trgovine poljoprivrednih proizvoda, prerađenih poljoprivrednih proizvoda, ribe i proizvoda ribarstva poželjan, s ciljem potpune liberalizacije takve trgovine do 2010., uz mogućnost isključivanja vrlo ograničenog broja osjetljivih proizvoda.

               (5)

               Na zadnjem euro-mediteranskom ministarskom sastanaku u prosincu 2009., ministri trgovine euro-mediteranske regije obvezali su se olakšati trgovinu palestinskim proizvodima kako stoji u dokumentu Trgovinski plan Euromeda nakon 2010. Osim toga, ministri trgovine su 2010. dogovorili sveobuhvatni paket mjera s ciljem olakšavanja trgovine palestinskih proizvoda s drugim euro-mediteranskim partnerima.

               (6)

               Pregovori s Palestinskom upravom o većoj liberalizaciji trgovine poljoprivrednih proizvoda, prerađenih poljoprivrednih proizvoda, ribe i proizvoda ribarstva uspješno su zaključeni potpisivanjem Sporazuma u obliku razmjene pisama između Europske unije, s jedne strane, i Palestinske uprave Zapadne obale i Pojasa Gaze, s druge strane, o daljnjoj liberalizaciji poljoprivrednih proizvoda, prerađenih poljoprivrednih proizvoda, ribe i proizvoda ribarstva, i o izmjeni Privremenog euro-mediteranskog sporazuma o pridruživanju koji se odnosi na trgovinu i suradnju između Europske zajednice, s jedne strane, i Palestinske oslobodilačke organizacije (PLO) u ime Palestinske uprave Zapadne obale i Pojasa Gaze, s druge strane („Sporazum”), u skladu s Odlukom Vijeća 2011/248/EU (3).

               (7)

               Okupirana palestinska područja pod upravom Palestinske uprave, država su u nastajanju. Stoga se ne nalaze na popisu nazivlja Ujedinjenih naroda i zbog toga ne mogu koristiti Opći sustav povlastica Unije (4).

               (8)

               Palestinska uprava je najmanji trgovinski partner Unije u euro-mediteranskoj regiji i gotovo u svijetu, s ukupnom trgovinom u iznosu od 56,6 milijuna eura u 2009. od čega veliki dio otpada na izvozne proizvode EU-a (50,5 milijuna eura). Uvoz palestinskih proizvoda na područje Unije iznosi svega 6,1 milijun eura za 2009. i uglavnom se sastoji od poljoprivrednih proizvoda i prerađenih poljoprivrednih proizvoda (približno 70,1 % ukupnog uvoza Unije). U 2009. Unija je izvezla poljoprivrednih proizvoda u vrijednosti 1,7 milijuna eura, prerađenih poljoprivrednih proizvoda u iznosu od 3,3 milijuna eura i ribe i proizvoda ribarstva u iznosu 0,1 milijun eura. Očekuje se da bi daljnje otvaranje tržišta moglo potaknuti razvoj gospodarstva Zapadne obale i Pojasa Gaze povećanjem izvoza, bez stvaranja negativnog utjecaja na Uniju. Stoga je primjereno odobriti dodatne trgovinske povlastice Palestinskoj upravi kako bi se osigurao pristup tržištu Unije za poljoprivredne proizvode.

               (9)

               U skladu s Akcijskim planom EPS-a stupanj ambicije odnosa Palestinska uprava-Unija ovisi o stupnju spremnosti Palestinske uprave da prihvati zajedničke vrijednosti kao i o njezinoj sposobnosti da provede zajednički dogovorene prioritete. Unija planira nadopuniti dodjelu dodatnih trgovinskih povlastica s trgovinom povezanim paketom tehničke pomoći koja dodatno pomaže Palestinskoj upravi u pripremi za buduću Palestinsku državu.

               (10)

               Osim toga, pravo na korist od dodatnih trgovinskih povlastica, koje dodjeljuje Unija, Palestinskoj je upravi uvjetovano poštovanjem odgovarajućih pravila o podrijetlu i s njima posvezanim postupcima, kao i odredbom o učinkovitoj upravnoj suradnji i pomoći Europskoj uniji. Svako ozbiljno i sustavno kršenje takvih uvjeta ili nalaz prijevare ili nepravilnosti može navesti Uniju na usvajanja mjera sukladno odgovarajućim postupcima u članku 23. Privremenog sporazuma.

               (11)

               Zbog definiranja pojma proizvodi s podrijetlom, izdavanja certifikata o podrijetlu i postupaka upravne suradnje, primjenjuje se Protokol 3. Privremenog sporazma o definiranju pojma „proizvodi s podrijetlom” i metoda upravne suradnje.

               (12)

               Ako dođe do znatnog povećanja uvoza poljoprivrednih proizvoda, prerađenih poljoprivrednih proizvoda, ribe i proizvoda ribarstva podrijetlom s teritorija Palestinske uprave, i na taj način izazivanja ozbiljnog poremećaja unutarnjeg tržišta Unije, tada bi Unija, prema potrebi, trebala donijeti zaštitne mjere sukladno ovoj Odluci.

               (13)

               Potrebno je obnoviti dogovore o uvozu, donesene ovim Sporazumom, na temelju uvjeta koje je odredilo Vijeće i u svjetlu stečenog iskustva u njihovoj dodjeli. Stoga je potrebno ograničiti njihovo trajanje na 10 godina. Međutim, uzimajući u obzir gospodarsko stanje na Zapadnoj obali i Pojasu Gaze, stranke su dužne produžiti primjenu tretmana oslobođenja od carina i kvota ako procijene da palestinsko gospodarstvo treba dodatno prijelazno razdoblje kako bi bilo spremno za početak pregovora koji bi doveli do daljnjih uzajamnih ustupaka.

               (14)

               Unija i Palestinska uprava dužne su sastati se 5 godina od dana stupanja na snagu Sporazuma kako bi razmotrile mogućnost uzajamne dodjele daljnjih stalnih koncesija u trgovini poljoprivrednih proizvoda, prerađenih poljoprivrednih proizvoda, ribe i proizvoda ribarstva u skladu s ciljem utvrđenim u članku 12. Privremenog sporazuma. Ako se to smatra neprimjerenim zbog ograničavajućih budućih gospodarskih događaja na okupiranom palestinskom teritoriju, o tome se treba razgovarati u kasnijoj fazi.

               (15)

               Sporazum bi trebalo zaključiti,

         DONIJELO JE OVU ODLUKU:
   Članak 1.
   Sporazum u obliku razmjene pisama između Europske unije, s jedne strane, i Palestinske uprave Zapadne obale i Pojasa Gaze, s druge strane, o daljnjoj liberalizaciji poljoprivrednih proizvoda, prerađenih poljoprivrednih proizvoda, ribe i proizvoda ribarstva, i o izmjeni Privremenog euro-mediteranskog sporazuma o pridruživanju koji se odnosi na trgovinu i suradnju između Europske zajednice, s jedne strane, i Palestinske oslobodilačke organizacije (PLO) u ime Palestinske uprave Zapadne obale i Pojasa Gaze, s druge strane („Sporazum”), ovime se odobrava u ime Unije.
   Tekst Sporazuma prilaže se ovoj Odluci.
   Članak 2.
   U slučaju kad je potrebno da Unija poduzeme zaštitne mjere u odnosu na poljoprivredne proizvode, prerađene poljoprivredne proizvode, ribe i proizvode ribarstva, kako je predviđeno člankom 23. Privremenog sporazuma o pridruživanju, takve je mjere potrebno donijeti u skladu s postupcima predviđenima člankom 159. stvakom 2. Uredbe Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (5) ili člankom 30. Uredbe Vijeća (EZ) br. 104/2000 od 17. prosinca 1999. o zajedničkoj organizaciji tržišta proizvodima ribarstva i akvakulture (6). Za prerađene poljoprivredne proizvode, takve je zaštitne mjere potrebno donijeti u skladu s postupcima predviđenima, prema potrebi, u članku 7. stavku 2. Uredbe Vijeća (EZ) br. 614/2009 od 7. srpnja 2009. o zajedničkom sustavu trgovine ovalbumina i laktalbumina (7), ili u članku 11. stavku 4. Uredbe Vijeća (EZ) br. 1216/2009 od 30. studenoga 2009. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda (8).
   Članak 3.
   Predsjednik Vijeća određuje osobu ovlaštenu da u ime Unije nastavi s polaganjem isprava o odobrenju predviđenih Sporazumom, kako bi se izrazla suglasnost Unije da bude vezana Sporazumom (9).
   Članak 4.
   Ova Odluka stupa na snagu na dan donošenja.

      Sastavljeno u Luksemburgu 20. listopada 2011.

            Za Vijeće

            Predsjednik

         M. SAWICKI

      (1)  Suglasnost od 5. rujna 2011. (još nije objavljena u Službenom listu).

      (2)  SL L 187, 16.7.1997., str. 3.

      (3)  SL L 104, 20.4.2011., str. 2.

      (4)  SL L 169, 30.6.2005., str. 1.

      (5)  SL L 299, 16.11.2007., str. 1.

      (6)  SL L 17, 21.1.2000., str. 22.

      (7)  SL L 181, 14.7.2009., str. 8.

      (8)  SL L 328, 15.12.2009., str. 10.

      (9)  Glavno tajništvo Vijeća objavljuje dan stupanja na snagu Sporazuma u Službenom listu Europske unije.


title: 2011/415/EU: Odluka Komisije od 14. srpnja 2011. o ispravku Direktive 2010/19/EU kojom se, radi prilagodbe tehničkom napretku u području zaštite od prskanja ispod kotača određenih kategorija motornih vozila i njihovih prikolica, izmjenjuju Direktiva Vijeća 91/226/EEZ i Direktiva 2007/46/EZ Europskog parlamenta i Vijeća u odnosu na izmjene priloga Direktivi 2007/46/EZ  Tekst značajan za EGP

text:
               13/Sv. 048

               HR

               Službeni list Europske unije

               105

         32011D0415

               L 185/76

               SLUŽBENI LIST EUROPSKE UNIJE

               14.07.2011.

      ODLUKA KOMISIJE

   od 14. srpnja 2011.
   o ispravku Direktive 2010/19/EU kojom se, radi prilagodbe tehničkom napretku u području zaštite od prskanja ispod kotača određenih kategorija motornih vozila i njihovih prikolica, izmjenjuju Direktiva Vijeća 91/226/EEZ i Direktiva 2007/46/EZ Europskog parlamenta i Vijeća u odnosu na izmjene priloga Direktivi 2007/46/EZ
   (Tekst značajan za EGP)
   (2011/415/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavak 2.,
   budući da:

               (1)

               Prilikom donošenja Direktive Komisije 2010/19/EU od 9. ožujka 2010. kojom se radi prilagodbe tehničkom napretku sustava za zaštitu od prskanja ispod kotača određenih kategorija motornih vozila i njihovih prikolica izmjenjuju Direktiva Vijeća 91/226/EEZ i Direktiva 2007/46/EZ Europskog parlamenta i Vijeća (2) došlo je do pogreške. Direktivom 2010/19/EU uvedeni su usklađeni zahtjevi s obzirom na zaštitu od prskanja ispod kotača svih kategorija motornih vozila iz Direktive Vijeća 91/226/EEZ (3). U toj su Direktivi prilozi IV. i XI. Direktivi 2007/46/EZ također izmijenjeni na odgovarajući način radi prilagodbe tehničkom napretku. Budući da su navedeni prilozi već zamijenjeni Uredbom Komisije (EZ) br. 1060/2008 od 7. listopada 2008. o zamjeni priloga I., III., IV., VI., VII., XI. i XV. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (4) te izmijenjeni s nekoliko propisa, njihove se naknadne izmjene također trebaju uvesti u obliku propisa. Stoga je radi pravne jasnoće primjereno ispraviti Direktivu 2010/19/EU.

               (2)

               Članak 2. Direktive 2010/19/EU treba stoga izbrisati.

               (3)

               Mjere predviđene ovom Odlukom u skladu su s mišljenjem Tehničkog odbora za motorna vozila,

         DONIJELA JE OVU ODLUKU:
   Članak 1.
   Članak 2. Direktive 2010/19/EU briše se.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 14. srpnja 2011.

            Za Komisiju

            Predsjednik

         José Manuel BARROSO

      (1)  SL L 263, 9.10.2007., str. 1.

      (2)  SL L 72, 20.3.2010., str. 17.

      (3)  SL L 103, 23.4.1991., str. 5.

      (4)  SL L 292, 31.10.2008., str. 1.